Manu Sareen (RV), 2011-01-13:
Formålet med lovforslaget er at skærpe bødestraffen for overtrædelse af den såkaldte ordensbekendtgørelse, som bekendt indeholder bestemmelser, som sikrer den offentlige orden og sikkerhed og ikke mindst enkeltpersoners sikkerhed.
I indstillingen kan man læse, at den mindste bøde for overtrædelse af bekendtgørelsen skal være 1.000 kr., og i dag udmåles de fleste bøder i størrelsesordenen 400-600 kr.
Spørgsmålet er selvfølgelig, om det er en tilstrækkelig stigning, eller om den skal forhøjes endnu mere, så det bliver mindst 1.000 kr., som forslaget lægger op til.
Vi mener det sidste, for som andre også har været inde på, er der desværre nogle unge mennesker, der spekulerer i, at man godt kan slippe for nemt.
Der er unge mennesker, og når jeg siger unge mennesker – nu har der været tale om alder – er det dem over 18 år, jeg taler om lige nu, f.eks. unge mænd mellem 22 og 25 år, som ligefrem har fået skabt sig en diskurs om, at man kan slippe lidt nemt, hvis man laver dit og dat osv. Så der er ingen tvivl om det: at sætte bøden op til 1.000 kr. tror vi helt klart kunne virke præventivt.
Når man forhøjer bøderne, er der selvfølgelig en naturlig bekymring for de mest udsatte grupper i samfundet, og i mit univers er det dem, der er økonomisk mest trængt, heriblandt også unge under 18 år.
Tager forslaget så hensyn til det?
Ja, det mener vi det gør.
Det er naturligvis betryggende, at bøder til unge under 18 år nedsættes, som vi også har hørt fra andre ordførere, og bøder til personer med særlig lav indtægt kan også nedsættes til det halve, hvis man selvfølgelig fremlægger den fornødne dokumentation om indtægtsforhold osv. Jeg håber, at vi i udvalget kan få en drøftelse af og eventuelt nogle tal på, hvad det her forslag vil betyde for de allermest udsatte grupper, og her tænker jeg på narkomaner og hjemløse, der desværre også har en tradition for at kunne oparbejde en kæmpegæld også netop på grund af bøder.
Det håber jeg selvfølgelig vi også kan snakke om hen ad vejen i udvalgsarbejdet.
Derudover er det bl.a. hensigten, at bøder for voldelig optræden eller slagsmål skal udmåles til minimum 3.000 kr., og bøder for gadeuorden skal være 1.500 kr., hvilket vi også er positivt indstillet over for.
Specielt i lyset af den hooliganisme, der åbenbart bliver mere og mere udbredt i Danmark og resten af Europa, tror og i hvert fald håber vi, at forhøjelsen af bøderne vil kunne afhjælpe det problem.
Men det er en problemstilling, som vi bliver meget klogere på efter konferencen omkring samme emne den 27. januar.
Vi er også positivt indstillet over for en ændring af lov om restaurationsvirksomhed og alkoholbevilling, som betyder, at bødestraffen skærpes for overtrædelse af bestemmelser om forstyrrelse af bl.a. den offentlige orden på restauranter.
Det Radikale Venstre mener, at der er gode argumenter for at følge indstillingen og derved også for en forhøjelse af bødestraffen.
Det skal selvfølgelig, som jeg også sagde i min ordførertale omkring L 101, ses i lyset af, at bøden naturligvis skal balancere, så det virker både præventivt og rimeligt i forhold til andre bødestørrelser.
Ligeledes skal bødestraffen selvfølgelig også være af en sådan størrelse, at den rent faktisk er til at betale.
Den balance er der i lovforslaget, som vi som sagt har sagt vi selvfølgelig vil stemme for.
Så har der været en masse snak om snebolde, skolegårde osv.
Der har jeg lyst til at sige, at jeg er fuldstændig enig med den konservative ordfører: Det kommer selvfølgelig an på, i hvilken kontekst det her sker.
Jeg har så stor tillid til politiet, at jeg ved, at de ikke vil rende rundt i skolegårde og tjekke, om børn render rundt og kaster med sne, og hvilke konsekvenser det kan have osv.
Det sker kun, når det går hen og bliver ret alvorligt.
Så blev der også – nu er ordføreren væk – talt om drengestreger.
Vi skal huske på, at drengestreger – der sker desværre en udvikling i den retning blandt specielt drenge og unge mænd – kan være rigtig, rigtig alvorlige.
Jeg tror på, at hvis man har et præventivt redskab såsom en bøde, der måske går ind og skaber lidt alvor, kan det hjælpe.
Vi er også meget interesseret i det, som der har været talt om fra SF's side om indkomstdifferentiering af bøderne.
Der kunne det være fantastisk, hvis vi kunne få nogle tal på, om det overhovedet kunne lade sig gøre, og hvad konsekvenserne ville blive.
Alt i alt er Det Radikale Venstre meget positive over for det her forslag og vil stemme for.